VERDENS FØRSTE: Norge og verdens første barneombud, Målfrid Grude Flekkøy, døde lørdag 76 år gammel. Dette bildet er tatt i 1985, da hun satt i stillingen. Foto: BJØRN SIGURDSØN, NTB SCANPIX

Verdens første barneombud er død

Psykolog Målfrid Grude Flekkøy døde lørdag 76 år gammel.

Oppdatert 3. november 2013

Artikkelen er over seks år gammel

Målfrid Grude Flekkøy døde i Bærum etter lengre tids sykeleie, opplyser familien til NTB søndag ettermiddag.

- Dette er en trist dag for alle som jobber for barns rettigheter, sier kommunikasjonssjef Merete Agerbak-Jensen i Unicef til nyheten om at Flekkøys bortgang.

Som verdens første barneombud var Flekkøy en pådriver for barns rettigheter internasjonalt, fastslår Agerbak-Jensen.

- At Norge som første land opprettet en slik institusjon var uvurderlig, for det førte til mange oppslag og stor internasjonal interesse. I årene som har gått har en rekke land opprettet lignende institusjoner med Norge som forbilde, sier Agerbak-Jensen.

I dag har 70 land uavhengige institusjoner som jobber for at barns rettigheter blir fulgt.

Unicef jobber kontinuerlig for at flere land skal opprette lignende institusjoner.

- Barn er i utgangspunktet en svak gruppe som har vanskeligheter med å bli hørt og nå gjennom alle mekanismer.

Derfor er det så viktig å ha et uavhengig barneombud som kan være pådriver for denne gruppen og som fritt kan kritisere myndighetene, sier Agerbak-Jensen.

Hun var utdannet barnehagelærer i 1959, ferdig psykolog i 1967 og spesialist i klinisk psykologi i 1973. I 1991 tok hun doktorgrad ved Universitetet i Gent i Belgia.

Gjennom sin karriere som psykolog var hun tilknyttet flere institusjoner og var sjefpsykolog på Nic Waals Institutt ved Lovisenberg Diakonale Sykehus da hun gikk av med pensjon.

Mest kjent var nok likevel Målfrid Grude Flekkøy som Norges og verdens første barneombud. I 1981 ble hun utnevnt til stillingen ingen andre hadde hatt før henne og som det ble hennes oppgave å forme. Hennes innsats førte også til oppstart av barneombud i andre land.

Målfrid Grude Flekkøy var også lokalpolitiker for Arbeiderpartiet i Bærum i flere perioder.

Publisert: 03.11.13 kl. 15:14 Oppdatert: 03.11.13 kl. 21:19